ভরসন্ধ্যায় এক মূক ও বধির মহিলাকে গাড়িতে তুলে গণধর্ষণের চেষ্টা হল। শুক্রবার বন্দর এলাকার গার্ডেনরিচের ওই ঘটনায় এক অভিযুক্তকে গ্রেফতার করেছে পুলিশ। আটক করা হয়েছে গাড়িটি। পলাতক অপর তিন অভিযুক্তের খোঁজে তল্লাশি চলছে। শনিবার ধৃত রাজ আনসারিকে আলিপুর আদালতে তোলা হলে আগামী ২৩ জুলাই পর্যন্ত পুলিশি হেফাজতে রাখার নির্দেশ দিয়েছেন বিচারক।
পুলিশ জানিয়েছে, বছর তিরিশের মূক ও বধির ওই মহিলার বাড়ি গার্ডেনরিচ থানার মুদিয়ালি রোডে। শুক্রবার সন্ধ্যা ৬টা নাগাদ তিনি মেটিয়াবুরুজ থানার অন্তর্গত কিলখানা মোড়ে কিছু জিনিস কিনতে গিয়েছিলেন। রাস্তা দিয়ে হেঁটে যাওয়ার সময় আচমকা তার পাশে একটি টাটা সুমো এসে দাঁড়ায়। গাড়ির ভিতরে চারজন যুবক ছিল। পুলিশ সূত্রের খবর, মহিলাকে ‘লিফ্‌ট’ দেওয়ার অছিলায় তাঁকে গাড়িতে তুলে নেয় অভিযুক্তেরা। ঘণ্টা দুয়েক ধরে ওই মহিলাকে গাড়িতে চাপিয়ে বন্দর এলাকার বিভিন্ন রাস্তায় ঘোরে ওই চার যুবক। অভিযোগ, সেই সময় গাড়ির মধ্যে মহিলাকে ধর্ষণের চেষ্টা করা হয়। 
এরপর রাত সাড়ে ৮টা নাগাদ টাটা সুমোটি তারাতলা রোডে নেচার পার্কের কাছাকাছি আসতে পুলিশের ‘নাকা চেকিং’য়ের মুখে পড়ে। কর্তব্যরত পুলিশকর্মীরা এগিয়ে আসতেই চার যুবক গা়ড়ি থেকে দৌড়ে ঝোপের ভিতর দিয়ে পালানোর চেষ্টা করে। পুলিশ রাজকে ধরে ফেলতে সক্ষম হলেও, বাকি তিনজন পালিয়ে যায়। ধৃতের কাছ থেকে পুলিশ জানতে পেরেছে গাড়ির ভিতরে মহম্মদ সায়েম, মহম্মদ সুফিয়ান ও তায়েব নামে আরও তিনজন ছিল। সুফিয়ান পেশায় গাড়িচালক। বাকিরা গার্ডেনরিচ-মেটিয়াবুরুজ এলাকার বিভিন্ন কারখানায় শ্রমিকের কাজ করে। 
মহিলাকে উদ্ধার করে তাঁরই মোবাইল থেকে পরিবারের সঙ্গে যোগাযোগ করে পুলিশ। তিনি যে যৌন হেনস্থার শিকার হয়েছেন, তা আকারে-ইঙ্গিতে বোঝান ওই মহিলা। এরপর অভিযুক্তদের বিরুদ্ধে গণধর্ষণের চেষ্টার অভিযোগ দায়ের করা হয়। মহিলার বয়ান রেকর্ড করানোর বিষয়ে মূক ও বধির স্কুলের এক শিক্ষকের সাহায্য নেওয়ার জন্য আদালতে আবেদন করেছে গার্ডেনরিচ থানার পুলিশ।